Imtella' Awwissu 11, 2021 Rapport: Fiorella Pace Fl-iskola primarja l-ġdida tal-Qawra ġie inawgurat ċentru għall-ħarsien tat-tfal. Il-Ministru għall-Edukazzjoni Justyne Caruana qalet li dan iċ-ċentru ġdid, modern u attrezzat, hu riżultat tas-sinerġija li hemm bejn dawk kollha involuti biex l-edukazzjoni tat-tfal tkun waħda ta' kwalità. Il-faċilitajiet ta' childcare li nfetħu fl-aħħar snin għenu biex aktar ommijiet irritornaw fid-dinja tax-xogħol jew komplew jistudjaw. Iċ-Ċentru għall-Ħarsien tat-Tfal "Ix-Xemx" huwa t-13-il ċentru tal-Fondazzjoni għas-Servizzi Edukattivi li bħalissa kollha flimkien jilqgħu 400 tifel u tifla. Fil-Qawra matul l-aħħar snin kien hemm diġà childcare centre, iżda issa li ġie inawgurat wieħed fl-iskola primarja l-ġdida tal-Qawra, dan iċ-ċentru hu iżjed modern u attrezzat. Bħaċ-ċentri l-oħra, Ix-Xemx se jkun qed tilqa' tfal fl-etajiet bejn it-tliet xhur u t-tliet snin. Bħalissa din il-faċilità ta' childcare tilqa' 20 tifel u tifla. Il-Ministru tal-Edukazzjoni Justyne Caruana qalet li l-ftuħ ta' dawn ic-childcare centres jorbot mal-politika nazzjonali għall-edukazzjoni fis-snin bikrija li qalet tenfasizza l-bżonn li t-tfal jibdew l-edukazzjoni tagħhom mill-iktar punt bikri possibbli. Justyne Caruana qalet li l-Gvern jinsab f'fażi interessanti ħafna fejn qed jara kif jestendi l-ħinijiet tal-ftuħ tac-childcare centres. Qalet li issa l-mira tal-Gvern li jkun hawn childcare centres b'xejn intlaħqet, imiss li dawn iċ-ċentri jkunu t'opportunita' għall-edukazzjoni tat-tfal kollha fis-snin bikrin. "Aħna għadna kemm nedejna dokument ta' strateġija li jolqot is-snin bikrin minn zero sa 7 snin li huma snin kruċjali għall-formazzjoni mhux bsis tal-karattru imma wkoll tal-formazzjoni akkademika tat-tfal u qed ngħidu aktar ma nibdew minn kmieni iktar aħjar u r-rwol tac-childcare allura huwa kruċjali u għalhekk qed ninvestu mbagħad f'childcares oħra biex nimplimentaw din l-istrateġija. Strateġija importanti ħafna li se tkun qed timla ħafna gaps u se tkun qed tissolidifika l-bażi fil-qasam edukattiv għax se nibdew minn etaijiet ħafna iżgħar u mbagħad ovvjament nibdew telgħin telgħin." Il-Ministru Caruana qalet li l-ftuħ ta' dan iċ-ċentru juri l-impenn tal-Gvern li jsaħħaħ is-servizzi għat-tfal. Sostniet li f'dan iċ-ċentru jingħata wkoll is-servizz b'xejn li daħħal il-Gvern u permezz tiegħu qed ikun hemm riżultati pożittivi, fosthom żieda ta' ommijiet fil-qasam tax-xogħol u wkoll żieda ta' ommijiet li jkomplu bl-istudji tagħhom. Justyne Caruana semmiet ukoll il-kontribut tal-Fondazzjoni għas-Servizzi Edukattivi f'dan il-qasam. Il-kordinatur taċ-ċentru Ix-xemx tkellmet fuq uħud mill-attivitajiet li jagħmlu t-tfal li jattendu ċ-ċentru. "Il-ġurnata tkun varjata ħafna jiġifieri jkollhom il-kant, ikollhom attivita' fiżika fuq barra, ikollhom logħob bl-ilma, il-qari, logħob forsi daqxejn iktar kalm mal-mejda, xi puzzles." Romina Haber ilha 9 snin taħdem fiċ-ċentri ta' ħarsien tat-tfal u qalet li iktar ma jgħaddi ż-żmien iktar qed tiżdied id-domanda għal dan is-servizz.